**San Diego Chargers** su momčad američkog nogometa iz San Diega u Kaliforniji. Natječu se u zapadnoj diviziji AFC konferencije NFL lige. Chargersi su osnovani 1960. godine, a najveći uspjeh im je osvajanje AFL lige 1963. godine. Od 1967. svoje domaće utakmice igraju na Qualcomm Stadiumu.

Povijest kluba
--------------

### Počeci u AFL-u

Chargersi su osnovani u Los Angelesu 1960. godine kao jedna od osam momčadi osnivača AFL lige. Predvođeni trenerom Sidom Gillmanom, već prve sezone osvajaju svoju zapadnu diviziju, ali u prvenstvenoj utakmici gube od Houston Oilersa. Sljedeće godine momčad seli u San Diego  te ponovno završava sezonu sezonu porazom u finalu AFL-a od Oilersa. Chargersi sa 11 pobjeda završavaju 1963. a *wide receiver* Lance Alworth, kasnije smatran možda i najboljim igračem San Diego Chargersa svih vremena, postaje MVP lige. Za naslov prvaka igraju s pobjednicima istočne divizije AFL-a, Boston Patriotsima. Alworth, *quarterback* John Hadl, *running back* Keith Lincoln i ostatak ekipe Chargersa pobjeđuje Patriotse 51:10 i tako osvajaju svoj prvi (i do danas jedini) naslov prvaka.
Chargersi prvi vrhu AFL-a ostaju do spajanja lige s NFL-om 1970. bilježivši samo pobjedničke sezone, a do finalne utakmice došli su još dvaput, 1964. i 1965. te oba puta izgubili od Buffalo Billsa.

### Air Coryell

Početke u NFL-u Chargersi neće pamtiti po dobrome. Tek 1978. dolaze do prvog pobjedničkog omjera u novoj ligi, nakon što je momčad preuzeo trener Don Coryell. Coryell u momčad uvodi novu napadačku filozofiju, po njemu nazvanu "Air Coryell", a koju karakterizira naglasak na srednje duga i duga dodavanja. Ta igra je savršeno odgovarala *quarterbacku* Chargersa Danu Foutsu i njegovim hvatačima *tight endu* Kellenu Winslowu i *wide receiveru* Johnu Jeffersonu, te Chargersi 1979. sa 12 pobjeda u sezoni po prvi put u NFL-u osvajaju diviziju. Međutim, gube odmah u divizijskoj rundi doigravanja od starih rivala Houston Oilersa. Iduće sezone momčad već ima tri igrača sa više od 1000 uhvaćenih jarda dodavanja u sezoni, a uspijevaju i ostvariti pobjedu u doigravanju. U divizijskoj rundi pobjeđuju Buffalo Billse 20:14, ali ih u konferencijskom finalu pobjeđuju budući prvaci Oakland Raidersi. Svoju treću diviziju zaredom osvajaju 1981. ali su i te sezone unatoč najboljem napadu lige zaustavljeni u konferencijskom finalu, gdje su ih porazili Cincinnati Bengalsi 27:7.

### U devedesetima

*Linebacker* Chargersa iz 90-ih Junior Seau
Chargersi nakon početka 80-ih pomalo posustaju. Coryell odlazi iz momčadi 1986. a Fouts 1988. Prva uspješna sezona im dolazi 1992. kada sa 11 pobjeda osvajaju diviziju po prvi put nakon 11 godina, i to nakon četiri poraza u prve četiri utakmice u sezoni. U doigravanju pobjeđuju Kansas City Chiefse, ali onda u divizijskoj rundi gube od Miami Dolphinsa 31:0. Dvije sezone kasnije dolaze do najvećeg uspjeha u novijoj povijesti. Predvođeni *quarterbackom* Stanom Humphriesom u napadu i *linebackerom* Juniorom Seauom (12 puta izabranim u Pro Bowl) u obrani osvajaju diviziju i ulaze u doigravanje. Tu u tijesnim utakmicama pobjeđuju Miami Dolphinse i Pittsburgh Steelerse i po prvi puta u povijesti dolaze do Super Bowla. Tu ih čekaju veliki favoriti San Francisco 49ersi Stevea Younga i Jerrya Ricea koji u utakmici igranoj u Miamiju pobjeđuju 49:26.

### Od 2002. do danas

Marty Schottenheimer preuzima momčad 2002. Sezonu ranije Chargersi na draftu biraju *quarterbacka* Drewa Breesa i *running backa* LaDainiana Tomlinsona. Nakon katastrofalne sezone 2003. Chargersi iduće godine dolaze do *playoffa*. Završetkom sezone 2005. iz momčadi u New Orleans Saintse odlazi Drew Brees, a prvi *quarterback* postaje Philip Rivers. Već prva njegova sezona završava s rekordnih 14 pobjeda Chargersa u sezoni, a k tome LaDainian Tomlinson predvodi ligu sa 1815 jarda probijanja. Unatoč vodstvu u trećoj četvrtini protiv Patriotsa, gube utakmicu divizijske runde doigravanja sa 24:21. 

Pred sezonu 2007. momčad preuzima trener Norv Turner i momčad je ponovno u doigravanju. Ovaj put (nakon pobjeda nad Tennessee Titansima i Indianapolis Coltsima) dolaze do konferencijskog finala gdje ih ponovno pobjeđuju Patriotsi, ovaj put 21:12.
Chargersi diviziju osvajaju i 2008. i 2009. i dolaze do divizijske runde doigravanja. Nakon 2009. Tomlinson odlazi iz momčadi, a zadnje pojavljivanje Chargersa u doigravanju je 2013. pod novim trenerom Mikeom McCoyem.

Učinak po sezonama od 2002.
---------------------------

| Sezona | Divizija | Regularni dio sezone | Uspjeh u playoffu |
| --- | --- | --- | --- |
| Pobjede | Porazi | Neriješeno | Plasman |
| 2002. | AFC Zapad | 8 | 8 | 0 | 3. | nisu se plasirali |
| 2003. | AFC Zapad | 4 | 12 | 0 | 4. | nisu se plasirali |
| 2004. | AFC Zapad | 12 | 4 | 0 | **1.** | došli do wild-card runde (poraženi od New York Jetsa 20:17) |
| 2005. | AFC Zapad | 9 | 7 | 0 | 3. | nisu se plasirali |
| 2006. | AFC Zapad | 14 | 2 | 0 | **1.** | došli do divizijske runde (poraženi od New England Patriotsa 24:21) |
| 2007. | AFC Zapad | 11 | 5 | 0 | **1.** | došli do konferencijskog finala (poraženi od New England Patriotsa 21:12) |
| 2008. | AFC Zapad | 8 | 8 | 0 | **1.** | došli do divizijske runde (poraženi od Pittsburgh Steelersa 35:24) |
| 2009. | AFC Zapad | 13 | 3 | 0 | **1.** | došli do divizijske runde (poraženi od New York Jetsa 17:14) |
| 2010. | AFC Zapad | 9 | 7 | 0 | 2. | nisu se plasirali |
| 2011. | AFC Zapad | 8 | 8 | 0 | 2. | nisu se plasirali |
| 2012. | AFC Zapad | 7 | 9 | 0 | 2. | nisu se plasirali |
| 2013. | AFC Zapad | 9 | 7 | 0 | 3. | došli do divizijske runde (poraženi od Denver Broncosa 24:17) |
|

Izvori
------

1. ↑  „San Diego Chargers History". chargers.com. Pristupljeno 25. siječnja 2014.
2. ↑  „"Air Coryell"". profootballhof.com. Pristupljeno 25. siječnja 2014.
3. ↑  „1000 Yard Receivers, Thrice". cbssports.com. 6. travnja 2010.. Pristupljeno 25. siječnja 2014.
4. ↑  „Super Bowl XXIX". nfl.com. 30. siječnja 1995.. Pristupljeno 25. siječnja 2014.
5. ↑  „Trade works well as Chargers get Tomlinson, then Brees". sportsillustrated.cnn.com. 21. travnja 2001.. Pristupljeno 25. siječnja 2014.
6. ↑  „LaDainian Tomlinson". pro-football-reference.com. Pristupljeno 25. siječnja 2014.
7. ↑  „Chargers hire Mike McCoy". espn.go.com. 16. siječnja 2013.. Pristupljeno 25. siječnja 2014.

| * p
* r
* u
National Football League (2015) |
| --- |
| AFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Buffalo Bills
Miami Dolphins
New England Patriots
New York Jets
 | 
Baltimore Ravens
Cincinnati Bengals
Cleveland Browns
Pittsburgh Steelers
 | 
Houston Texans
Indianapolis Colts
Jacksonville Jaguars
Tennessee Titans
 | 
Denver Broncos
Kansas City Chiefs
Oakland Raiders
Los Angeles Chargers
 |

 |

 |
| NFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Dallas Cowboys
New York Giants
Philadelphia Eagles
Washington Redskins
 | 
Chicago Bears
Detroit Lions
Green Bay Packers
Minnesota Vikings
 | 
Atlanta Falcons
Carolina Panthers
New Orleans Saints
Tampa Bay Buccaneers
 | 
Arizona Cardinals
Los Angeles Rams
San Francisco 49ers
Seattle Seahawks
 |

 |

 |